Okresná prokuratúra Bardejov 
Kellerova 7, 085 43 Bardejov 	

Sp. zn. : Pv 500/12/7701	Bardejov, 6.9.2012
EEČ : 2-54-54-2012

U Z N E S E N I E

Trestná vec:	obvinený XXXXX  
Prečin:	Krivá výpoveď a krivá prísaha podľa § 346 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Bardejov
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa 31. 03. 2012 v čase o 22.35 hod. ako svedok - poškodený v trestnom konaní vo veci zločinu lúpeže podľa ustanovenia § 188 ods. 1 Tr. zákona vedenej na oddelení všeobecnej kriminality Okresného riaditeľstva PZ XXXXX pod ČVS: XXXXX pred vyšetrovateľom do zápisnice o výsluchu svedka - poškodeného po predchádzajúcom náležitom poučení uviedol, že dňa 31. 03. 2012 v čase okolo 14.00 hod. v Bardejove na chodníku pred vchodom do bloku 53 na ul. Pod papierňou ho lúpežne prepadli traja neznámy páchatelia a to tak, že jeden z nich ho zozadu chytil za obe ruky, ktoré mu vytočil za chrbát a počas toho ho dvaja mladší spolupáchatelia prehľadali, kde z pravého vonkajšieho náprstného vrecka vetrovky odcudzili pánsku koženú peňaženku s občianskym preukazom na jeho meno, kartičku poistenca poisťovne Dôvera, kartičku od osobného účtu v Slovenskej sporiteľni a bankomatovú kartu, kde po tomto všetci spolu ušli smerom do mesta, čím mu spôsobili škodu vo výške cca 10,- €, čo nebola pravda preto, že XXXXX si lúpež vymyslel, nakoľko peňaženku s dokladmi stratil a predpokladal, že nahlásením lúpežného prepadnutia mu tieto budú vystavené bezplatne, 

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Uznesením vyšetrovateľa OR PZ, Odboru kriminálnej polície XXXXX zo dňa 27.06.2012 sp. zn. XXXXX, bolo obvinenému XXXXX vznesené obvinenie pre prečin krivej výpovede a krivej prísahy podľa § 346 ods. 1 Trestného zákona pre skutok, ktorý je uvedený vo výrokovej časti tohto uznesenia.

	Vyšetrovanie predmetnej trestnej veci bolo vyšetrovateľom ukončené dňa 10.08.2012 a vyšetrovací spis bol predložený Okresnej prokuratúre  XXXXX  s návrhom na podanie obžaloby na ďalšie konanie.

	Preskúmaním na vec sa vzťahujúceho vyšetrovacieho spisu bolo skúmané, či nie sú splnené podmienky na postup prokurátora podľa § 216 Trestného poriadku.

	Do zápisnice o výsluchu obvineného obv.XXXXX v celom rozsahu priznal spáchanie skutku,  ktorý sa mu kladie za vinu. Obvinený svoje konanie oľutoval a súhlasil s prípadným postupom podľa § 216 Trestného poriadku. Z vyšetrovacieho spisu je zrejme, že uvedeným prečinom nebola spôsobená  škoda.

	Z obsahu vyšetrovacieho spisu je zrejmé, že obvinený XXXXX nebol doposiaľ súdne trestaný. 

	Podľa § 216 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak
a)	vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
b)	nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné opatrenie na jej náhradu, a 
c)	vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

	Podľa ustanovenia § 346 ods. 1  Trestného zákona je  stanovená trestná sadzba odňatia slobody na jeden rok až päť rokov.

	Na základe vyššie uvedených skutočností bolo zistené, že obvinený XXXXX sa ku skutku, ktorý je mu kladený za vinu priznal a nie sú pochybnosti, že svoje priznanie vykonal slobodne vážne a zrozumiteľne. Svoje konanie oľutoval. Materiálnu škodu svojim konaním nespôsobil a svojim doterajším životom preukázal, že rozhodnutie podľa ustanovenia § 216 Trestného poriadku možno považovať za postačujúce.

	Z uvedených dôvodov bolo preto rozhodnuté tak, ako je to uvedené vo výrokovej časti tohto uznesenia.

	Podľa ustanovenia § 216 ods. 2 Trestného poriadku bola obvinenému XXXXX určená skúšobná doba v trvaní jedného roka,  ktorá začína právoplatnosťou uznesenia o podmienečnom zastavení trestného stíhania.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Juraj Jevčák
prokurátor